 Dunavecse Város Önkormányzata Képviselő-testületének 1/2023. (II. 1.) önkormányzati rendelete

az Önkormányzat 2023. évi költségvetéséről

Dunavecse Város Önkormányzata Képviselő-testülete az Alaptörvény 32. cikk (2) bekezdésében foglalt eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

1. Az önkormányzati költségvetés hatálya, kiadásainak és bevételeinek főösszege, a hiány mértéke és finanszírozásának módja

1. §

A rendelet hatálya kiterjed Dunavecse Város Önkormányzatának Képviselő-testületére, bizottságaira, a hivatalra, az önkormányzat fenntartási kötelezettségébe tartozó intézményeire.

2. §

A Képviselő-testület az önkormányzati költségvetés intézményi rendjét, feladatait az alábbiak szerint határozza meg:

a)
Százszorszép Óvoda (óvodai nevelés, óvodai SNI gyermekek ellátása feladatok)

b)
Vikár Béla Könyvtár (lapkiadás, könyvtár feladatok)

c)
Vikár Béla Művelődési Ház (közművelődés, múzeumi tevékenység)

d)
Dr. Kolozs Gergely Kistérségi Egészségügyi Centrum (járóbeteg szakrendelés, védőnői szolgálat feladatok)

e)
Dr. Kolozs Gergely Tipegő Bölcsőde (gyermekek napközbeni ellátása, gyermekétkeztetés feladatok)

f)
Dunavecsei Polgármesteri Hivatal (igazgatási feladatok)

g)
Dunavecse Város Önkormányzata (szociális támogatások, technikai feladatok, városgazdálkodás, közmunka, állategészségügyi feladatok, egyéb kommunális feladatok, közvilágítás, közutak karbantartása, köztemető fenntartása, zöldterület kezelés, gyermekétkeztetés, lakó- és nem lakóingatlan bérbeadás, orvosi ügyelet, vízellátással kapcsolatos közmű üzemeltetése, szennyvízcsatorna építése, fenntartása, üzemeltetése)

3. §

A Képviselő-testület az önkormányzati költségvetés 2023. évi kiadási főösszegét 1.674.574.035Ft-ban határozza meg, melynek intézményenkénti és előirányzatonkénti bontását az 1. melléklet tartalmazza.

4. §

A Képviselő-testület az önkormányzati költségvetés 2023. évi bevételi főösszegét 1.674.574.035 Ft-ban határozza meg, melynek intézményenkénti és előirányzatonkénti bontását az 2. melléklet tartalmazza.

5. §

(1) A Képviselő-testület az önkormányzat 2023. évi

a)
költségvetési bevételeinek összegét1.219.325.497 Ft összegben, ezen belül működési és felhalmozási cél szerint részletezve

aa)
a bevételek működési célú összege 1.099.588.266 Ft

ab)
a bevételek felhalmozási célú összege 119.737.231 Ft

b)
költségvetési kiadásainak összegét1.527.650.014 Ft összegben, ezen belül működési és felhalmozási cél szerint részletezve

ba)
a kiadások működési célú összege 1.099.713.910 Ft

bb)
a kiadások felhalmozási célú összege 427.936.104 Ft

c)
költségvetési egyenlegének összegét308.324.517 Ft összegben, ezen belül működési és felhalmozási cél szerint részletezve

ca)
az egyenleg működési célú összege 125.644 Ft

cb)
az egyenleg felhalmozási célú összege 308.198.873 Ft

(2) A Képviselő-testület a hiány összegét 308.324.517Ft összegben állapítja meg, amelyből

a)
a hiány működési célú összegét 125.644 Ft

b)
a hiány felhalmozási célú összegét 308.198.873Ft-ban állapítja meg.

(3) A Képviselő-testület a (2) bekezdésben szereplő hiány finanszírozását

a)
a pénzmaradvány működési célú igénybevételével 125.644 Ft

b)
a pénzmaradvány felhalmozási célú igénybevételével 308.198.873Ft összeggel hagyja jóvá.

6. §

(1) Az önkormányzat engedélyezett létszámkerete 113 fő.

(2) A létszámkeret a 2. §. szerinti intézményi rend alapján

a)
Százszorszép Óvoda 27 fő

b)
Vikár Béla Könyvtár 2 fő

c)
Dunavecsei Művelődési ház 2 fő

d)
Dr. Kolozs Gergely Kistérségi Egészségügyi Centrum 30 fő

e)
Dr. Kolozs Gergely Tipegő Bölcsőde 22 fő

f)
Dunavecsei Polgármesteri Hivatal 16 fő

g)
Dunavecse Város Önkormányzata 14 fő

7. §

A Képviselő-testület az illetményalap összegét 2023. január 1. napjától kezdődően a 2023. évre vonatkozóan 46.400 Ft összegben állapítja meg.

2. A költségvetés végrehajtásának szabályai

8. §

(1) Az intézmények 2022. évi költségvetési előirányzatai az ezen rendeletben meghatározottakhoz képest változhatnak a Képviselő-testület évközi döntései eredményeként:

a)
a jóváhagyott pénzmaradvány erejéig,

b)
központi döntés alapján kapott pótelőirányzattal,

c)
az intézmény által elért többletbevétel felhasználásának jóváhagyása esetén.

(2) A feladathoz kötött kiadási előirányzat csak az elvégzett feladat mértékének arányában használható fel. Feladatelmaradás esetén a kiadási előirányzat módosításáról a Képviselő-testület dönt.

(3) Az intézmények a jóváhagyott előirányzataikat csak időarányosan használhatják fel.

(4) Az intézmények vezetői egyszemélyben felelősek az intézmény gazdálkodásának szabályszerűségéért, a Képviselő-testület, a Polgármester, a Jegyző gazdálkodásra vonatkozó utasításainak végrehajtásáért, az intézmény számára előírt bevételi terv teljesítéséért.

(5) Az intézmény a feladatainak ellátása (végrehajtása) során kötelezettségvállalásra az intézmény vezetője, vagy az általa felhatalmazott személy - a Polgármesteri Hivatal gazdasági vezetőjének pénzügyi ellenjegyzését követően - jogosult. A pénzügyi ellenjegyzésére a gazdasági vezető, vagy az általa felhatalmazott személy jogosult. Kötelezettséget vállalni csak pénzügyi ellenjegyzéssel lehet.

9. §

(1) A Képviselő Testület felhatalmazza a Polgármestert, hogy a költségvetési előirányzatokon belül - a rendszeres személyi juttatás előirányzat kivételével - 2.000 eFt, azaz kettő millió forint értékhatárig saját hatáskörben átcsoportosítást hajtson végre és kötelezettséget vállaljon a Testület utólagos tájékoztatása mellett.

(2) A Stabilitási törvény 3. § (1) bekezdése szerinti adósságot keletkeztető ügyletekből és kezességvállalásokból eredő előző években, illetve tárgyévben keletkezett fizetési kötelezettsége nincs az önkormányzatnak. A 2022. évben a hitelfelvételi korlát számításához figyelembe vehető tárgyévi saját bevételek 50%-a 97.332.558 Ft. Hitelfelvételről szóló döntést a Stabilitási tv. előírásainak figyelembevételével a Képviselő-testület hozhat.

10. §

(1) Az önkormányzat 2023. évi költségvetési mérlegét a rendelet 3. melléklet, a beruházások, felújítások részletes kimutatását a rendelet 4. melléklete, a 2023. évi előirányzat felhasználási ütemtervét a 5. melléklet tartalmazza.

(2) Az önkormányzat 2023. évi hitel és kezességvállalási állományát a 6. melléklet tartalmazza. A helyi adó bevételeket és a közvetett támogatásokat a 7. melléklet, a többéves kihatással járó döntések részletezését a 8. melléklet, a közfoglalkoztatottak létszám előirányzatát a 9. melléklet tartalmazza.

(3) Az önkormányzati kötelező és önként vállalt feladatainak részletezését kiemelt előirányzatonként a 10. melléklet, az európai uniós támogatással megvalósuló programok megvalósításához szükséges önrész összegét a 11. melléklet tartalmazza.

3. Záró rendelkezések

11. §

Ez a rendelet 2023. február 2-án lép hatályba.

                Vörös Sándor





Nagy Erzsébet

                 Polgármester                                                                          jegyző

Záradék:
A fenti szöveget a képviselő-testület 2023. január 31-i ülésén tárgyalta, önkormányzati rendeletté emelte. A rendelet kihirdetve a Polgármesteri Hivatal hirdetőtábláján történő kifüggesztéssel 2023. február 1-jén.









Nagy Erzsébet









     Jegyző

1. melléklet az 1/2023. (II. 1.) önkormányzati rendelethez

(A melléklet szövegét a(z) 1_melléklet Az Önkormányzat 2023. évi kiadásai.pdf elnevezésű fájl tartalmazza.)

2. melléklet az 1/2023. (II. 1.) önkormányzati rendelethez

(A melléklet szövegét a(z) 2_melléklet Az Önkormányzat 2023. évi bevételei.pdf elnevezésű fájl tartalmazza.)

3. melléklet az 1/2023. (II. 1.) önkormányzati rendelethez

(A melléklet szövegét a(z) 3_melléklet az Önkormányzat 2023. évi költségvetésének mérlege.pdf elnevezésű fájl tartalmazza.)

4. melléklet az 1/2023. (II. 1.) önkormányzati rendelethez

(A melléklet szövegét a(z) 4_melléklet Felhalmozási kiadások, bevételek célonként 2023. évben.pdf elnevezésű fájl tartalmazza.)

5. melléklet az 1/2023. (II. 1.) önkormányzati rendelethez

(A melléklet szövegét a(z) 5_melléklet Előirányzat felhasználási ütemterv 2023. évben.pdf elnevezésű fájl tartalmazza.)

6. melléklet az 1/2023. (II. 1.) önkormányzati rendelethez

(A melléklet szövegét a(z) 6_melléklet Hitel és kezességvállalási állomány.pdf elnevezésű fájl tartalmazza.)

7. melléklet az 1/2023. (II. 1.) önkormányzati rendelethez

(A melléklet szövegét a(z) 7_melléklet Kimutatás az Önkormányzat 2023. évi helyi adó bevételeiről.pdf elnevezésű fájl tartalmazza.)

8. melléklet az 1/2023. (II. 1.) önkormányzati rendelethez

(A melléklet szövegét a(z) 8_melléklet A többéves kihatással járó döntések részletezése a 2023. évre.pdf elnevezésű fájl tartalmazza.)

9. melléklet az 1/2023. (II. 1.) önkormányzati rendelethez

(A melléklet szövegét a(z) 9_melléklet A közfoglalkoztatottak engedélyezett létszám-előirányzata 2023. évben.pdf elnevezésű fájl tartalmazza.)

10. melléklet az 1/2023. (II. 1.) önkormányzati rendelethez

(A melléklet szövegét a(z) 10_melléklet A kötelező és önként vállalt feladatok részletezése a 2023. évre.pdf elnevezésű fájl tartalmazza.)

11. melléklet az 1/2023. (II. 1.) önkormányzati rendelethez

(A melléklet szövegét a(z) 11_melléklet Az európai uniós forrásból finanszírozott támogatással megvalósuló programok, projektek kiadásai, a projektek megvalósításához szükséges önrész a 2023. évb.pdf elnevezésű fájl tartalmazza.)

Végső előterjesztői indokolás

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3) bekezdésében foglaltak alapján: „Az önkormányzati rendelet tervezetéhez tartozó, a megalkotását megelőzően rendelkezésre álló, végső előterjesztői indokolást a Nemzeti Jogszabálytárban kell közzétenni.”

 

Erre tekintettel a 2023. január 31. napján elfogadott az Önkormányzat 2023. évi költségvetéséről szóló önkormányzati rendelet indokolását az alábbiak szerint teszem közzé:

Az önkormányzat 2023. évi költségvetésének tervezetét a 2023. évi egyszerűsített koncepcióban foglaltak figyelembevételével, a Magyarország 2023. évi központi költségvetéséről szóló 2022. évi XXV. törvényben (költségvetési tv.) foglaltak szerint készítettük el.

 

Az önkormányzat működésének alapját jelentő feladat finanszírozási rendszer a 2023. évben is érvényben marad, így továbbra is az ellátott feladatra célzottan juttatott támogatási összegből kell fedeznünk a feladathoz kapcsolódó kiadásainkat.

Az általános önkormányzati támogatás rendszere kismértékben változott, az elvárt bevételek miatti csökkentés kivezetésre került, helyette az előző évben bevezetett szolidaritási hozzájárulás került most jelentős mértékben megállapításra, amelynek eredményeként nagyobb lett az elvonásunk az általános támogatásoknál.

 

Az óvodára kapott támogatás, a gyermeklétszám növekedése és a pedagógus bérfejlesztés miatt kismértékben növekedett az előző évhez viszonyítva. A szociális feladatokra a segélyezésre, ifjúházasok támogatására kapott összegét 17 MFt csökkentéssel állapították meg, a bölcsőde és a gyermekétkeztetés támogatása kisebb mértékben növekedett. A közművelődési támogatás nagyságrendben változatlan maradt.

 

A költségvetési törvény szerint igényelt és a kincstár által hivatalosan kiközölt támogatásokat az előterjesztéshez mellékelve megküldjük.

 

Az előző évekhez hasonlóan a költségvetés előterjesztéséhez a kiadásokról és a bevételekről intézményenként és azon belül feladatonként részletes kimutatást készítettünk, amelyek tartalmazzák a 2023. évi tervezett adatokat.

A költségvetés korai beterjesztése miatt a tervezéshez az előző évi végleges adatok még nem állnak teljeskörűen rendelkezésre, de az ASP rendszerből teljes mértékben előállítható a szükséges, részletes adatállomány, amely tételek alapul vételével a feladatokhoz rendelt kiadásokat megalapozottan tervezni tudtuk.

A köztisztviselők esetében a központi köztisztviselői illetményalap az előző évi központi pályázat finanszírozásba történő beépítésének köszönhetően továbbra is 46.400 Ft összeggel tudtuk biztosítani. Az önkormányzati és a hivatali dolgozók esetében átlagos 12%-os béremeléssel. A közalkalmazottak esetében a bértábla egyes kategóriáihoz tartozó összegek és a hozzájuk kapcsolódó szorzószámok nem változtak, az előző év szintjén maradtak. A közalkalmazotti bértábla változatlanul hagyása mellet azonban az óvodánál a korábbi pedagógusok 12%-os illetménykiegészítést kaptak, dajkák és a pedagógiai asszisztensek pedig a minimálbér jelentős emelése miatt részesültek béremelésben. A 2014. évben az egészségügyi intézmény orvosainak, szakdolgozóinak és a szociális ágazatban (bölcsőde) bérfejlesztése is megvalósult külön ágazati döntéssel, amelyeknek fedezetét központosított támogatás formájában megkaptunk és a 2023. évben is megkapunk. A szakrendelő működtetéséhez kapcsolódó támogatás (az OEP finanszírozás) a korábbi béremelés finanszírozásának beépítését követően 2023. évben változatlanul maradt. Az egészségügyi dolgozók bérrendezésének keretében a a védőnői és az orvos bérek rendezésére is sor került, a 2019. és 2020. évben jelentős emelésben részesültek, az emelések fedezetét kiegészítő támogatás keretében kapjuk meg az igénylésünk alapján.

 

A közművelődésben dolgozók bérét a 2020. évi jogviszonyváltást követően korábban visszamenőlegesen megemeltük, ennek fedezetét az idei évben is megkapjuk, az emelt összegű támogatással, így az érintett dolgozók kapják a megemelt juttatást és az idei évben a garantált bérminimum emelkedésével egyező emelésben részesültek.

A fentieknek megfelelően az intézményekben dolgozók bérének tervezésekor a 12 havi bér került figyelembevételre a kötelezően járó átsorolásokkal együtt.

 

A munkáltatót terhelő járulékok mértéke 2020. év közben változott, a járulék (szociális hozzájárulási adó) mértéke 17,5%-ról 15,5%-ra csökkent, 2022. évtől ismét csökkent, 13%-os mértékben került megállapításra és a 2023. évre változatlanul maradt. Jelentősen változott a minimálbér összege, amelyet sávosan állapítanak meg februártól a dolgozó végzettségétől függően alap, illetve középfokú végzettséghez (alapfokú végzettség esetén 232.000 Ft, középfokú végzettség esetén 296.400 Ft).

 

A dologi kiadásokat az előző év felhasználásának figyelembevételével irányoztuk elő, figyelembe véve az esetleges évközi változásokat. A 2020. évtől kezdődően a kafetéria keretében kedvezményes adózás mellett adható bérelemek jelentősen leszűkültek, csak a SZÉP kártya juttatását adhatjuk a dolgozóknak, ezért minden munkavállaló részére SZÉP kártyát kell rendelnünk, amennyiben a juttatás továbbra is adható a dolgozóknak. A közalkalmazottak esetében adható a juttatás, részükre az előző évhez képest megemelt összeggel 90.000 Ft/ év összeggel terveztünk, a köztisztviselők esetében kötelező a juttatás és változott a szabályozása, mivel a korábbi bruttó 200.000 Ft keret helyett, nettó 400.000 Ft felső keretet állapít meg a költségvetési tv. és az illetményalap ötszörösét határozza meg minimum összegnek, amely esetünkben 223.000 Ft, a tervezet 297.000 Ft összeget tartalmaz. A juttatások kifizetéséhez kapcsolódó korábbi kedvezmény (első féléves adómentes kifizetés) eltörlésre került, már szocho és szja is terheli.

 

A 2023. évi tervezés során figyelembe vett, korábbi Képviselő-testületi döntések, amelyek befolyásolják a tervezésünket:

 

	Határozat száma
	Megnevezése
	Hatása 2023. évre (Ft)

	11/2022
	A helyi szociális ellátásokról szóló rendelet módosítása
	2.700.000 Ft

	209/2022
	Munkahelyi és külsős étkezési díjak
	13.255.000 Ft

	212/2022
	Közvilágítás korszerűsítése
	60.866.162 Ft

	230/2022
	Nem lakás célú helységek bérleti díjainak módosítása
	3.000.000 Ft


 

A 2023. évre vonatkozó megalapozó támogatás igénylés keretében nagyságrendben hasonló összeget kaptunk a feladataink ellátására mint az előző évben, emelkedést egyenlőre nem tapasztaltunk, bár kaptunk a rezsi emelkedés kompenzálására kiegészítő támogatást, azonban ezzel szemben a magas IPA mérték miatt nagyobb mértékű beszámítással csökkentették a támogatásunkat.

 

A 2023. évi költségvetési tv. fontosabb, önkormányzatunkat is érintő, a tervezés során figyelembe vett pontjairól az alábbi tájékoztatást adjuk:

 

a 42. § (1) szerint a települési önkormányzatot illeti meg a gépjárműadóról szóló törvény alapján a belföldi gépjárművek után a települési önkormányzat által a gépjárműadóhoz kapcsolódó bírságból, pótlékból és végrehajtási költségből származó bevétel 100%-a,

a termőföld bérbeadásából származó jövedelem utáni – a települési önkormányzat által beszedett – személyi jövedelemadó 100%-a a földterület fekvése szerinti települési önkormányzatot illeti meg, 

a települési önkormányzatot illeti meg a települési önkormányzat jegyzője által jogerősen kiszabott környezetvédelmi bírság 100%-a, a környezetvédelmi, természetvédelmi és vízügyi felügyelőség által a települési önkormányzat területén kiszabott, és abból befolyt környezetvédelmi bírságok összegének 30%-a, a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 252. § (1) bekezdése alapján kiszabott és végrehajtott szabálysértési pénz- és helyszíni bírságból származó bevétel 100%-a, a közúti közlekedésről szóló törvény felhatalmazása alapján kiszabott közigazgatási bírság behajtásából, illetve végrehajtásából származó bevétel 40%-a, ha a behajtást, illetve a végrehajtást a települési önkormányzat jegyzője önkormányzati adóhatósági jogkörében eljárva foganatosította, és a települési önkormányzat területén a közlekedési szabályszegések után a közterület-felügyelő által kiszabott közigazgatási bírság behajtott összegének 100%-a

az 65. § (1) szerint a közszolgálati tisztviselőkről szóló 2011. évi CXCIX. törvény 132. § szerinti illetményalap a 2023. évben változatlanul 38.650 forint, ennek összegét a Képviselő-testület a 2019. évre 46.400 Ft összegben állapította meg a 2/2019. (I. 18.) sz. határozatával, amely mértéket kérjük a 2023. évben is fenntartani,

az 65. § (4) szerint a költségvetési szervek által foglalkoztatottak éves cafetéria-juttatásának kerete, a juttatást teljesítő munkáltatót terhelő közterheket is magában foglaló együttes összege a 2022. évben nem haladhatja meg a nettó 400.000 forintot, 

az 65. § (5) szerint a fizetési számlához kapcsolódóan törvény alapján az egy foglalkoztatottnak havonta adható bankszámla-hozzájárulás mértéke a 2023. évben legfeljebb 1.000 forint, 

a 66. § (1) a) szerint a Kjt. 66. § (1) bekezdése szerinti, a közalkalmazotti fizetési osztályok első fizetési fokozatához tartozó illetmény garantált összegét, és a növekvő számú fizetési fokozatokhoz tartozó – az első fizetési fokozat garantált illetményére épülő – legkisebb szorzószámokat a 2023. évre a 7. melléklet tartalmazza,

a 66. § (1) b) szerint a Kjt. 69. §-a szerinti illetménypótlék számítási alapja a 2023. évben 20.000 forint,

a 66. § (2) szerint a Kjt. 77. § (1) bekezdése szerinti feltételek fennállása esetén nyújtott keresetkiegészítés a 2023. évben a keresetbe tartozó juttatások előző évi bázis előirányzatának 2%-a,

az 67. § (1) szerint az Nkt. 65. § (1) bekezdése szerinti illetményalap számításának vetítési alapja 101 500 Ft

a 75. § szerint az Áht. 97. § (3) bekezdésének alkalmazása során a kis összegű követelés értékhatára 100.000 forint,

a 77. §

(1) A közbeszerzésekről szóló 2015. évi CXLIII. törvény (a továbbiakban: Kbt.) 15. § (3) bekezdése szerinti nemzeti közbeszerzési értékhatár - kivéve a közszolgáltatói szerződésekre vonatkozó értékhatárt - 2023. január 1-jétől 2023. december 31-éig

a) árubeszerzés esetében 15 millió forint,
b) építési beruházás esetében 50 millió forint,
c) építési koncesszió esetében 100 millió forint,
d) szolgáltatás megrendelése esetében 15 millió forint,
e) szolgáltatási koncesszió esetében 30 millió forint.
(2) Az (1) bekezdéstől eltérően a közszolgáltatói szerződésekre vonatkozó nemzeti közbeszerzési értékhatár 2023. január 1-jétől 2023. december 31-éig

a) árubeszerzés esetében 50 millió forint,
b) építési beruházás esetében 100 millió forint,
c) szolgáltatás megrendelése esetében 50 millió forint,
d) építési koncesszió esetében 200 millió forint,
e) szolgáltatási koncesszió esetében 100 millió forint.
 

 

Az intézményi költségvetések tervezése során figyelembe vett szempontokat az alábbiak szerint részletezzük:

 

Százszorszép Óvoda, Dunavecse Honvéd u. 22.

 

Az óvoda kiadásait is érintette a minimálbér fokozatos emelése, valamint a középfokú végzettségűekre vonatkozó garantált bérminimum emelése, így esetükben a személyi juttatások összege közel 15 %-os mértékben emelkedett, a pedagógusok esetében 32%-os illetménykiegészítés növekedés volt. A dologi kiadásaik jelentősen megemelkedtek a rezsi növekménye és az elmúlt időszak drasztikus áremelkedései miatt.

 

A bevételek tekintetében az óvodánál kisebb mértékű saját bevétel, az intézményfinanszírozás és a záró pénzkészlete jelenik meg, mivel az étkeztetésből adódó térítési díj bevétele továbbra is a bölcsőde intézményén a gyermekétkeztetésnél került megtervezésre.

 

Vikár Béla Könyvtár, Dunavecse Fő u. 28.

 

Az intézmény a képviselő testület korábbi döntésének megfelelően csak könyvtári és lapkiadási feladatokat lát el, mivel a közművelődési és a múzeumi feladatok a 2019. évtől Művelődési ház látja el.

 

A bérek tekintetében egységes, a garantált bérminimum emelkedésével azonos mértékű béremelés valósult meg. A dologi kiadásai a fogyasztói áremelkedés figyelembe vételével kerültek megtervezésre, a felhalmozási kiadásainál a könyvbeszerzésre kötelezően előírt, a támogatás 10%-os összege és kisértékű eszközbeszerzés került beállításra.

A bevételei hozzávetőlegesen az előző évi teljesítés szintjén kerültek megtervezésre, a könyvtárnál beiratkozási díjak és internet használat, a lapkiadásnál kismértékű hirdetés, reklám bevételt terveztünk.

 

Vikár Béla Művelődési Ház, Dunavecse Fő út 35.

 

A bérek tekintetében a művelődési házzal azonos módon, egységes mértékű béremelés valósult meg.

A dologi kiadásainál jelentősen emelt összeggel terveztük a rezsi díjakat. A felhalmozási kiadásainál csak az év közben esetlegesen meghibásodó eszközeinek pótlására terveztünk kisebb mértékű összeget. A bevételeknél a művelődési ház bérbeadása, rendezvények belépő díjai és a múzeumi belépők kerültek betervezésre.

 

Dr. Kolozs Gergely Kistérségi Egészségügyi Centrum, Dunavecse Vasút u. 8.

 

Az intézménynél az idei évben a 2013-ban elkezdett EFI pályázat fenntartása várhatóan tovább folytatódik, a pályázat fenntartásához kapcsolódóan a múlt évben is megkaptuk a finanszírozást, amelyet várhatóan az idei évben is rendelkezésünkre bocsát a központi költségvetés, az ehhez kapcsolódó tételek elkülönítetten kerültek megtervezésre.

 

A szakrendelő működtetésének kiadásait jelentősen érintette az orvosok korábbi vállalkozói jogviszonyának módosítása, mivel egyre több orvos választja a munka jogviszonyt, így az elmúlt évben jelentősen emelkedett a munkaviszony keretében foglalkoztatott orvosok létszáma. A szakrendelések esetében az orvosi munkaerő biztosítása továbbra is nehéz feladatot jelent.

 

Az intézmény az orvosok foglalkoztatása után bértámogatást igényelhet, mivel lezajlott a működési engedély módosítás, így az intézmény maga igényli a támogatásait a NEAK-tól.

 

A dologi kiadásokat az előző évek szintjén terveztük, egy kiegészítés történt, a rezsidíjakra emelt mértékkel került tervezésre keretösszeg.

 

Az intézmény felhalmozási kiadásainál első körben csak kisebb keretösszeg került megállapításra, azonban az intézmény első negyedévi, félévi megtakarítása terhére kérte, hogy a költségvetés egyeztetésekor kért eszközöket megvásárolhassa.

 

Az intézmény bevételei tartalmazzák a központi finanszírozást, amely átlag alapján kerül meghatározásra a vészhelyzet idejére, a bérkiegészítések fedezetére kiutalt támogatásokat, az EFI működtetéshez kapcsolódó várható központi támogatást, valamint a saját működési bevételeit is.

 

Dr. Kolozs Gergely „Tipegő” Bölcsőde, Dunavecse Zrínyi u. 6.

 

Az intézmény bér kiadásai a garantált bér változása miatt és a bölcsődei pótlék változása miatt emelkedik, a dolgozói létszám változatlan maradt.

 

A dologi kiadásai is megemelt összeggel kerültek tervezésre, mivel az alapanyagok drágulása ezt indokoltá tette. Az előző évi konyhai adagszámok emelkedésével párhuzamosan a szolgáltatási bevételek is növekedtek, a térítési díjak emelését áprilisig tervezzük, a díjak újabb évközi módosítása mindenképpen szükséges az alapanyag árak folyamatos változása miatt.

A bölcsődei felhalmozási kiadásoknál csak feltétlen szükséges elromló, meghibásodó eszközök beszerzéséhez szükséges keretösszeget terveztük.

 

A támogatások igénylésénél a korábban bevezetett új elszámolási módot az idei évben sem módosították, már nem a napi bent lévő gyermeklétszám az elszámolás alapja, hanem vagy a január 31-én beíratott gyermeklétszám, vagy a szolgáltatói nyilvántartásban szereplő engedélyezett létszám 80%-a, ezek közül a számunkra kedvezőbb vehető figyelembe, így a rendszeresen előforduló hiányzások miatt nem kell csökkenteni az igényelt támogatást.

 

 

Polgármesteri Hivatal, Dunavecse Fő u. 43.

 

A hivatal kiadásainak esetében a bérek megtervezésekor 14 fő köztisztviselő és 2 fő technikai személyzet bére és járulékai kerültek beállításra a jogszabályban közölt mértékkel számított kafetéria juttatásokkal együtt. A béreknél tervezésekor a megemelt garantált bérminimum és az előző évi személyi bér 12%-al megemelt összege került figyelembe vételre.

 

A dologi kiadások szintén az előző évi szinten kerültek megtervezésre, a rezsidíj növekedéssel kalkulálva. A felhalmozások között az előző évről áthúzódó számítógép beszerzést,  csak az év közben esetlegesen felmerülő eszközromlásból adódó pótlásokra, terveztünk keretet.

 

A költségvetési tv., valamint a MÁK által közölt tényleges finanszírozási adatok alapján 16,31 fő finanszírozott létszámot hívunk le a 2023. évben is. A bevételeknél a kiadott helységek bérleti díjával számoltunk.

 

Dunavecse Város Önkormányzata, Dunavecse Fő u. 43.

 

A gyermekétkeztetési feladat továbbra is megjelenik az intézményen (szünidei étkeztetés feladata), amelynek keretében a rászoruló gyermekeket a tavaszi, a nyári, az őszi és a téli szünetben is étkeztetjük.

 

Az ÖTI feladatellátását illetően jelentős változás nem várható, azonban a telephelyük felújítása az idei évben megkezdődik, amely miatt a leterheltségük is nagyobb lesz. A pályázatok kiadásainál tervezett összegek a „pályázatok részletezése” munkalapban részletesen kifejtésre kerülnek, azok a projektek kerültek figyelembevételre, amelyeknek várhatón lesz kiadási-bevételi tétele a 2023. költségvetési évben.

 

A közmunka programot az előző évi nagyságrendtől kisebb mértékkel tervezzük megvalósítani, az idei évtől csak egy program támogatására lehet pályázni, a mezőgazdasági rész jelenleg nem elérhető.

 

A közvilágításra külön kiegészítő támogatást kaptunk a megemelkedett díjak ellentételezésére. A zöldterület kezelés és a köztemető fenntartás finanszírozása az idei évre jelentősen nem változott a kiadásai tekintetében sem volt jelentős változás, továbbra is a térfigyelővel, közterület fenntartással, közkutakkal, közvilágítással, rovar és rágcsálóirtással kapcsolatos tevékenységek kiadásai jelennek meg itt.

A közutak fenntartásánál tervezésre került egy kisebb utca útburkolat felújítási munka tervezett önereje, valamint a szükséges mértékű kátyúzási munkákhoz szükséges anyagdíj.

 

Az igazgatás feladaton került megtervezésre a polgármester és a képviselők díjazása, itt kerültek megtervezésre még a tűzifa daraboláshoz és kiszállításhoz kapcsolódó többletköltségek, a jogi képviselethez, valamint az üzemeltetéshez kapcsolódó kiadások (szoftver jogkövetések, postai szolgáltatások, karbantartási szolgáltatásokhoz), valamint a külön táblázatban részletezett szociális támogatások, a civilszervezetek támogatásai és az átadott pénzeszközök összegei is. A szociális támogatások, az ifjúházas támogatás és a civiltámogatások keretösszegét javasoljuk csökkentett mértékkel elfogadni, mivel a szociális célra kapott támogatásunk az idén jelentősen csökkent.

 

Az iskola működtetésének átadása nem érintette a csarnok épületét, így annak működtetése itt került megtervezésre.

 

A lakás és nem lakás célú helységek bérleti díjai a koncepcióban megfogalmazottakkal összhangban kerültek beállításra.

 

Az önkormányzat intézményén elkülönítetten jelenik meg a víziközművek fejlesztése, amelyhez a fedezetet a kapott bérleti díj biztosítja, a rendszer folyamatos karbantartása és felújítása a BÁCSVÍZ szakértőinek iránymutatása mellett teljes mértékben biztosított.

 

Az előre nem látható kiadások fedezetére az idén tartalék nem került beállításra, mivel a 2022. évi maradványunkat teljesen felemésztette a rezsidíjak, a tisztítószerek, az élelmiszerek és a bérek emelkedése, valamint a teljesen önerőből megvalósításra kerülő közvilágítás korszerűsítés.

 

A szakrendelő működési engedélyének módosítása lezárult így a bértámogatással érintett orvosok, szakdolgozók és védőnők személyi juttatásai visszakerültek a szakrendelő intézményére.

 

A 2023. évben az önkormányzatnak a működésre igényelhető támogatásain és a fejlesztésekre lehívható forrásain kívül a saját bevételei terhére az alábbi összegeket kell hozzátennie az intézmények egyes feladat ellátásához:

